**Manje je više**

**(Laička kolumnica [191])**

**Sve činim novo!**

Misna čitanja vazmenog vremena približavaju nam *Knjigu otkrivenja*. Riječ je o posljednjoj novozavjetnoj cjelini koja je istodobno posljednja u nizu knjiga *Svetoga pisma*.

Pišem kolumnicu sa sviješću da sam se ovaj put latio preteške zadaće. Iskreno priznajem da *rijetko* zavirujem u tu osebujnu knjigu. Odnedavno osjećam da joj treba pristupati *drukčije* od iščitavanja četiriju evanđeoskih izvješća o Isusovu životu i javnom djelovanju, o njegovoj muci, smrti i uskrsnuću te o svemu što se zbilo nakon što se na križu uminuli **Isus**, sašavši nad *podsvijet* gdje caruje *smrt*, čudesnim uskrsnućem obznanio svijetu kao **Krist**.

Dok nas *Djela apostolska* uz formativne poslanice koje su sročili **Pavao**, **Ivan**, **Petar**, **Jakov** i **Juda** uvode u nastajanje i život *prve* Crkve, *Apokalipsa* nam neponovljivim nizanjem pozemljarskim okom neviđenih, slojevitom simbolikom protkanih alegorija i duhovno raskošnih pjesničkih slika dočarava ono što je nemoguće prereći riječima od kojih *višeznačno* laički ispredam ove retke.

Stoga je sada blagotvorno prepustiti riječ **Ivanu** koji u drugom čitanju iznosi vjerotvorno viđenje *novog* *neba i nove zemlje* te *svetog* grada što kao *novi* Jeruzalem *silazi s neba od Boga*.

Počujmo taj *glas s prijestolja*: *Evo šatora Božjeg s ljudima! On će prebivati s njima: oni će biti narod njegov, a on će biti Bog s njima. I otrt će im svaku suzu s očiju te smrti više neće biti, ni tuge, ni jauka, ni boli više neće biti jer – prijašnje uminu. [...] Evo, sve činim novo!* (Otk 21 3-5).

Svi smo mi omeđeni u djelovanju, opetujući i ponavljajući štošta što svednevice činimo. Pa ipak sam, potaknut učestalijim razmatranjem Apokalipse, čvrsto uvjeren da smo svakom svome promišljanju, osjećanju i postupanju kadri pridati nešto *novo* što dolazi od dragoga Boga, a zove se Ljubav.

Svemogi, milostivi Bože, ti koji *sve činiš novo*, nauči nas bez nelagodne tjeskobe čitati i upijati budućnosno bremenitu Knjigu otkrivenja.

Sead Ivan Muhamedagić